Document ID: 31997D0870

KOMISSION PÄÄTÖS,
tehty 16 päivänä joulukuuta 1997,
Yhdistyneen kuningaskunnan BSE:tä koskevan torjunta- ja hävityssuunnitelman hyväksymisestä tehdyn päätöksen 96/385/EY muuttamisesta (ETA:n kannalta merkityksellinen teksti) (97/870/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY (1), sellaisena kuin se on viimeksi muutettuna direktiivillä 92/118/ETY (2), ja erityisesti sen 9 artiklan 4 kohdan,
ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa sisämarkkinoiden toteuttamista varten 26 päivänä kesäkuuta 1990 annetun neuvoston direktiivin 90/425/ETY (3), sellaisena kuin se on viimeksi muutettuna direktiivillä 92/118/ETY, ja erityisesti sen 10 artiklan 4 kohdan,
sekä katsoo, että
direktiivin 89/662/ETY 9 artiklan 1 kohdan toisen alakohdan ja direktiivin 90/425/ETY 10 artiklan 1 kohdan toisen alakohdan mukaisesti alkuperämaana tai lähetysmaana olevan jäsenvaltion on toteutettava alueellaan tarkoituksenmukaiset toimenpiteet kaikkien sellaisten tilanteiden torjumiseksi, jotka todennäköisesti merkitsevät vakavaa vaaraa eläimille tai ihmisten terveydelle,
Yhdistyneen kuningaskunnan komissiolle 3 päivänä kesäkuuta 1996 esittämä BSE:n torjunta- ja hävityssuunnitelma, sellaisena kuin se on muutettuna 19 päivänä kesäkuuta 1996, on hyväksytty komission päätöksellä 96/385/EY (4),
edellä mainitussa suunnitelmassa Yhdistynyt kuningaskunta esitti valikoivan teurastusohjelman toimiksi ensi sijassa:
a) BSE-tapausten yksilöinti 1 päivän heinäkuuta 1989 ja kesäkuun 1993 välisenä aikana syntyneiden eläinten joukosta
b) edellä mainittujen eläinten kanssa samoilla tiloilla samana ajanjaksona syntyneiden eläinten (syntymäkohortti) jäljittäminen ja hävittäminen,
joissakin tapauksissa vasikat on erotettu emästään ja siirretty kasvatustiloihin eroon karjasta, jossa ne ovat syntyneet (syntymäkarja), ennen kuin ne ovat alkaneet saada kiinteää rehua; tartunnan todennäköisin lähde on saastunut rehu; mikäli kyseiset vasikat myöhemmin sairastuvat BSE-tautiin, ne ovat todennäköisimmin saaneet tartunnan kasvatustiloissa eivätkä syntymäkarjastaan,
komission elintarvike- ja eläinlääkintätoimisto teki 3-6 päivänä maaliskuuta 1997 sekä 9-13 päivänä kesäkuuta 1997 tarkastusmatkan arvioidakseen BSE:n hävityssuunnitelman täytäntöönpanon edistymistä Yhdistyneessä kuningaskunnassa; todettiin, että Isossa-Britanniassa kohortit muodostettiin yksinomaan ns. syntymäkarjoihin eli niihin karjoihin, joissa BSE-tartunnan saaneet eläimet olivat syntyneet, kuuluvista eläimistä; tämän vuoksi suositeltiin epidemiologisin perustein, että kohortit laajennettaisiin käsittämään BSE-tartunnan saaneiden eläinten syntymäkarjojen lisäksi myös muut karjat, joissa kyseiset eläimet ovat ensimmäisen kerran voineet saada saastunutta rehua, sekä eläimet, jotka on siirretty kyseisiin syntymäkarjoihin,
päätöksen 96/385/EY 3 artiklassa säädetään, että Yhdistyneen kuningaskunnan on ilmoitettava komissiolle kaikista suunnitelman muuttamista koskevista aikeista; saman artiklan mukaan päätös tarkistetaan uudelleen mahdollisimman pian kyseisen ilmoituksen jälkeen,
Yhdistynyt kuningaskunta ilmoitti 4 päivänä kesäkuuta 1997 komissiolle joistakin toiminnallisista muutoksista, joita se esitti valikoivaan teurastusohjelmaan; Yhdistynyt kuningaskunta ilmoitti muodollisesti 17 päivänä lokakuuta 1997 komissiolle seuraavan uuden 10.10A kohdan lisäämisestä valikoivaan teurastusohjelmaan:
"Joissakin tapauksissa BSE-tartunnan saanut eläin ei ole saanut lainkaan kiinteää rehua syntymäkarjassaan. Ellei selvää näyttöä päinvastaisesta ole, teurastettavia eläimiä valittaessa oletetaan, että eläin on saanut BSE-tartunnan ensimmäisissä tiloissa, joissa se on saanut kiinteää rehua, ja että sen kanssa kyseisissä tiloissa kasvatetut vasikat ovat saattaneet olla, syntymäkarjastaan riippumatta, alttiina tartunnalle. Eläinlääkärintarkastus suoritetaan ja muodostetaan kohortti asianomaisiin kasvatustiloihin liittyvien ruokinta-, hoito- ja siirtotietojen perusteella." (käännös).
ehdotettu muutos vähentää edelleen BSE-tapauksia, ja tämän vuoksi se olisi hyväksyttävä muuttamalla päätöstä 96/385/EY,
markkinoiden tukemiseksi komissio antoi 1-3 päivänä huhtikuuta 1996 pidetyn neuvoston kokouksen päätelmien 9 kohdan mukaisesti komission asetuksen (EY) N:o 1484/96 (5),
Yhdistyneessä kuningaskunnassa on suunniteltu BSE:n hävittämissuunnitelmaan myös muita muutoksia, joissa otetaan erityisesti huomioon uusi tieteellinen näyttö taudin siirtymisestä emältä suoraan jälkeläisiin; Yhdistynyt kuningaskunta teki 2 päivänä lokakuuta 1997 komissiolle BSE-tartunnan saaneiden eläinten kaikkien 1 päivän elokuuta 1996 jälkeen syntyneiden jälkeläisten pakollista hävittämistä koskevan esityksen, johon liittyi esitys päivämäärään perustuvasta vientisuunnitelmasta; kyseinen esitys on jätetty asianomaiselle tiedekomitealle arvioitavaksi,
epävarmuuden välttämiseksi olisi säädettävä, että ohjelma kattaa valikoivan teurastusohjelman yhteydessä ennen tämän päätöksen voimaantuloa toteutetun vastaavanlaisen laajennuksen perusteella teurastetut eläimet, ja
tässä asetuksessa säädetyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 96/385/EY 1 artiklassa ilmaus "sellaisena kuin se on muutettuna 19 päivänä kesäkuuta 1996" ilmauksella "sellaisena kuin se on viimeksi muutettuna 17 päivänä lokakuuta 1997".
2 artikla
Hävitysohjelma, sellaisena kuin se on hyväksytty tällä päätöksellä, kattaa myös eläimet, jotka on teurastettu vastaavanlaisen laajennuksen perusteella 1 päivän helmikuuta 1997 jälkeen.
3 artikla
Yhdistynyt kuningaskunta muuttaa BSE:n hävittämisessä sovellettavia toimenpiteitä niin, että ne ovat yhdenmukaiset tämän päätöksen kanssa. Se ilmoittaa muutoksista viipymättä komissiolle.
4 artikla
Tämä päätös on osoitettu kaikille jäsenvaltioille.
Tehty Brysselissä 16 päivänä joulukuuta 1997.

Labels: 18
17
19
6